DOKTORIÕPE SAIS on infosüsteem, mille kaudu saab sisseastumisavalduse  ülikooli kandideerimiseks esitada Interneti kaudu, kasutades identifitseerimiseks ID-kaarti. SAISis avaldust esitades pärinevad andmed omandatud hariduse kohta riiklikest registritest ning sisseastumisdokumente ei ole vaja üldjuhul isiklikult ülikoolile esitada.    Eelmise õppeastme keskmise hinde sisestab SAISi ülikooli töötaja - riiklikes registrites need ei kajastu. Hinded sisestatakse SAISi pärast avalduste vastuvõtuperioodi lõppu.    Juhul kui vastuvõtul arvestatakse  eelmise õppeastme keskmist hinnet, peab akadeemilise õiendi Tartu Ülikooli isiklikult esitama üliõpilaskandidaat: - kes ei ole eelmist õppeastet lõpetanud Tartu Ülikoolis;  - kes on eelmise õppeastme lõpetanud enne 2004. aastat; - kelle eelmise õppeastme hinded on ainult numbrilisel skaalal või nii numbrilisel kui tähelisel skaalal.    Doktoritöö kavandi, juhendaja vabavormilise nõusoleku ning CV saab laadida pdf failina SAISi avaldusele rubriiki "Dokumendid ja foto".    SAISi kaudu saab doktoriõppesse kandideerimiseks avaldusi esitada alates 6. juunist. Avalduste vastuvõtt SAISis lõppeb 24. juunil kell 23:59.    Tutvu SAISi sisseastumisjuhendiga!          AVALDUSE ESITAMISE MEELESPEA    - Avaldust esitades tuleb jälgida, et kõik avaldusel olevad andmed (k.a kontaktid) oleksid õiged. Juhul, kui avaldusel puuduvad andmed omandatud hariduse kohta, tuleb korrata päringut riiklikest registritest. Uue päringu saab teha avalduse isiku- ja kontaktandmete leheküljel vajutades nupule "Küsi andmeid registritest…".    - SAISis avaldust esitades on kindlasti vaja oma avaldus kinnitada ning seda isegi juhul, kui SAIS näitab, et kõik kriteeriumid ei ole täidetud.  Kui vastuvõtutingimuseks on nt doktoritöö kavandi kaitsmine, siis on see avalduse esitamise ajal hindamata ja SAIS reeglina sellele viitabki. Kõik üliõpilaskandidaatide kinnitatud avaldused vaatab ülikool üle ning, kui avaldus on korrektne, kinnitab selle omakorda. Üliõpilaskandidaadi kinnitamata avaldusi ülikool üle ei vaata    - Tartu Ülikoolis on võimalik kandideerida ühele doktoriõppekavale. Avaldusi saab esitada nii riigieelarvelisele kui ka riigieelarvevälisele õppekohale. Riigieelarvevälisele õppekohale kandideerimiseks tuleb kindlasti esitada eraldi avaldus. Pärast 24. juunit ei ole SAISis võimalik avaldusi enam esitada.    - Juhul kui kandideerimisel nõutakse täiendavate dokumentide esitamist (nt CV, doktoritöö kavand, lisa varasemate kõrgharidusõpingute kohta, juhendaja nõusolek), saab vajalikud dokumendid lisada avalduse lehel "Dokumendid ja foto". Täiendavate dokumentide puudumisel võtab ülikooli vastuvõtutöötaja üliõpilaskandidaadiga ühendust. Üliõpilaskandidaadi nimele esitatud originaaldokumentide (diplomid, abielutunnistused, tõendid) pdf failid ei oma SAISi avaldusele failina lisades õiguslikku kaalu, kuna on võltsitavad.    - Kui üliõpilaskandidaadi avaldusel SAISis on avalduste vastuvõtuperioodi lõpuks puudulik info eelneva haridustaseme ja õppetulemuste kohta või on esitamata mõni dokument, siis lükatakse tema avaldus tagasi.    - Vastuvõetute nimekirjad selguvad hiljemalt 8. juulil. Tähelepanu peaks pöörama asjaolule, et SAISi avaliku vaate info uueneb iga nelja tunni tagant (kell 9, 13, 17, 21). Kõige värskema info saamiseks tuleb SAISi sisse logida.   - Riigieelarvelistele õppekohtadele vastu võetud üliõpilaskandidaadid, kes soovivad ülikooli õppima asuda, peavad oma õppimatulekut kinnitama hiljemalt 5. augustil. Õppimatulekut saab kinnitada SAISis või kirjaliku avaldusega, mis esitatakse ülikooli õppeosakonda aadressile Küütri 2, 51014 Tartu. Juhul, kui õppimatulekut tähtaegselt ei kinnitata, märgitakse avaldus loobunuks ning pingereas järgmine üliõpilaskandidaat arvestatakse vastuvõetavaks.    - SAISis on võimalik õppimatulekut kinnitada vaid ühele riigieelarvelisele õppekohale ühte kõrgkooli. Juhul kui üliõpilaskandidaat on vastuvõetav ka teise kõrgkooli ning kinnitab seal oma õppimaasumist hiljem kui Tartu Ülikoolis, siis loobub ta automaatselt õppekohast Tartu Ülikoolis. Õppekohast loobumise soovi korral pärast 28. augustit 2011 ei piisa SAISis äraütlemisest, vaid esitada tuleb omal soovil eksmatrikuleerimise avaldus teaduskonna dekanaati.    - Üliõpilaskandidaadil tuleks kindlasti regulaarselt jälgida oma avaldust ning talle saadetud teateid SAISis. Kui avaldusel on mõni viga või jäävad talle avaldusega seotud toimingud arusaamatuks, tuleks ühendust võtta ülikooliga e-posti aadressil sisseastumine@ut.ee. Soovitav ei ole jätta avalduse esitamist SAISis viimasele hetkele või sõita nt levi- või Internetilevist välja enne, kui ollakse veendunud, et avaldusega on kõik korras.    Edukat sisseastumist!